**Агуулга**

|  |  |
| --- | --- |
| **Тайланг бэлтгэсэн:**  **ААГ-ын Гүйцэтгэлийн аудитын баг**  *Газрын дарга, тэргүүлэх аудитор*  *Ч.Чүлтэмбат*  *Аудитын менежер*  *Ш.Мөнхбаяр*  *Ахлах аудитор*  *Ш.Ганчимэг*  *Аудитор*  *Ч.Гантулга*  *Г.Батмягмар*  *Н.Отгонцэцэг*      **2018 оны 12 дугаар сар**  *Аудитын тайлантай холбоотой асуудлаар нэмж тодруулах, асууж лавлах зүйл байвал 7037-3089, 7037-8142 дугаарын утсаар харилцана уу.*  ***ХАЯГ:***  *Төрийн аудитын газар*  *Аймгийн ЗДТГ-ын байр*  *Дархан-Уул аймаг* | **Товчилсон үгийн жагсаалт** . . . . . . . . . . . . . . . . . . . .2  **Аудитын зорилт, хамарсан хүрээ, арга зүй** . . . .3-4    **Бүлэг 1 Аймгийн ЗДТГ-ын нийгмийн бодлогын хэлтэс, боловсрол, соёл урлагийн газрын хоорондын ажлын уялдаа холбоо хангалтгүй байна.**       * + 1. Төрийн үйлчилгээний албаны удирдах албан тушаалд томилогдох ажилтны сонгон шалгаруулалтыг журмын дагуу явуулаагүй байна.................................................................5-6     2. Боловсролын байгууллагын үйл ажиллагаанд хяналт тавих, аттестатчилах чиг үүргийг хэрэгжүүлээгүй байна.......................................7-8   **Бүлэг 2** **Төсвийн хөрөнгийг арвилан хэмнэлттэй зарцуулаагүй байна.**     * + 1. Төсвийн эрх захирагч буруу шийдвэр гаргасан нь төсвийн зарцуулалтад хохирол учруулжээ..........................................................9-12   2.2.2 Боловсрол, соёлын чиглэлээр хэрэгжүүлсэн төсөл, хөтөлбөр үр дүнтэй байна..................13-14    Дүгнэлт, зөвлөмж.........................................................15-16 |

**ТОВЧИЛСОН ҮГИЙН ЖАГСААЛТ**

|  |  |  |
| --- | --- | --- |
| АДБОУС |  | Аудитын дээд байгууллагын олон улсын стандарт |
| УИХ |  | Улсын Их Хурал |
| ҮАГ |  | Үндэсний аудитын газар |
| ЗДТГ |  | Засаг даргын тамгын газар |
| ИТХ |  | Иргэдийн Төлөөлөгчдийн хурал |
| БСШУ |  | Болвсрол, соёл, шинжлэх ухаан |
| ТАХХ |  | Төрийн алба хаасан хугацаа |
| БСШУСЯ |  | Боловсрол, соёл, шинжлэх ухаан, спортын яам |
| БСУГ |  | Боловсрол, соёл урлагийн газар |
| ЭЕШ |  | Элсэлтийн ерөнхий шалгалт |
| СӨБ |  | Сургуулийн өмнөх боловсрол |
| ЕБС |  | Ерөнхий болосвролын сургууль |
| ОИЦ |  | Оюуны ирээдүй цогцолбор |
| ШУТИС |  | Шинжлэх ухаан, технологийн их сургууль |
| ТББ |  | Төрийн бус байгууллага |
| ХХК |  | Хязгаарлагдмал хариуцлагатай компани |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

**АУДИТЫН ЗОРИЛТ, ХАМАРСАН ХҮРЭЭ, АРГА ЗҮЙ**

1. **Аудитын нэр:**

Боловсрол, соёл урлагийн газрын 2016, 2017 оны үйл ажиллагаа

1. **Аудитын код:**

ДАА-/2018/07-НА

1. **Аудит хийх үндэслэл, бүрэн эрх:**

Аудитыг Монгол Улсын Ерөнхий аудиторын баталсан Дархан-Уул аймаг дахь Төрийн аудитын газрын 2018 онд нийлүүлэх бүтээгдэхүүн, ажил үйлчилгээний төлөвлөгөөг үндэслэн Төрийн аудитын тухай хуулиар тодорхойлсон бүрэн эрхийн хүрээнд гүйцэтгэлийн аудитын стандарт, журмын дагуу хийлээ.

1. **Аудитын зорилт:**

Аймгийн Боловсрол, соёл урлагийн газрын үйл ажиллагаа үр дүнтэй явагдаж байгаа эсэхэд нийцлийн аудит хийж, дүнг аймгийн ИТХ болон холбогдох байгууллага, албан тушаалтанд танилцуулахад аудитын зорилт чиглэгдсэн болно.

Зорилтыг хэрэгжүүлэхийн тулд дараах асуудлуудад аудитыг чиглүүлэв.

* Боловсролын байгууллагын үйл ажиллагааг хуульд нийцүүлэн, үр дүнтэй хэрэгжүүлсэн эсэх
* Хөрөнгө, нөөцийг хуулийн дагуу бүрдүүлж, үр ашигтай удирдаж байгаа эсэх

1. **Хамарсан хүрээ:**

Аудитад аймгийн Боловсрол, соёл урлагийн газар, ЗДТГ-ын нийгмийн бодлогын хэлтэс, зарим хувийн сургуулиуд 25 байгууллагууд хамрагдав.

1. **Аудитад ашигласан шалгуур үзүүлэлтүүд:**

Аудитад дараах хууль, эрх зүйн актыг шалгуур үзүүлэлт болгон ашиглав. Үүнд:

* Төрийн аудитын тухай хууль
* Төсвийн тухай хууль
* Боловсролын тухай хууль
* Бага, дунд боловсролын тухай хууль
* Сургуулийн өмнөх боловсролын тухай
* Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль
* Шилэн дансны тухай хууль
* Нягтлан бодох бүртгэлийн тухай хууль
* “Боловсролын салбарын албан хаагчдын нэмэгдэл хөлсний хувь хэмжээг тогтоох тухай” ЗГ-ын 2007 оны 219 дүгээр тогтоол
* Хөдөлмөрийн сайдын 2016.04.18-ны А/93 тоот тушаал “Мэргэжлийн боловсрол, сургалтын багшид багшлах эрх, мэргэжлийн зэрэг олгох, хасах журам”
* БСШУ-ны сайдын 2010 оны 353 дугаар тушаал “Сургуулийн өмнөх болон бага, дунд боловсролын сургалт эрхлэх тусгай зөвшөөрөл авахад бүрдүүлэхэд тавигдах шаардлага”
* Аймгийн хөгжлийн цогц бодлого
* Байгууллагын дотоод журам
* 2016, 2017 оны үйл ажиллагааны төлөвлөгөө
* Үр дүнгийн гэрээ
* Байгууллагын дүрэм, дотоод журам

1. **Аудитын арга зүй, стандартын талаарх мэдэгдэл:**

Аудитыг гүйцэтгэхдээ Монгол Улсын Ерөнхий аудиторын баталсан төлөвлөгөө, аудитын хөтөлбөрийн дагуу дараах арга зүйг ашиглав. Үүнд:

* Төрийн хяналт шалгалтын стандарт, гүйцэтгэлийн аудитын удирдамж (АДБОУС 3000-3100),
* Гүйцэтгэлийн аудитын журам, арга зүй
* Татварын хэлтсийн үйл ажиллагааны төлөвлөгөө, тайланг судлах
* Тус газрын санхүүгийн тайлан тэнцэлд дүн шинжилгээ хийх
* Түүвэрлэлтийн арга зүйг ашиглав.
* Холбогдох албан тушаалтантай ярилцаж, тодруулга, лавлагаа авах, тоон мэдээлэл гаргуулан судалгаа хийх, төлөвлөлт, хэрэгжилт, гүйцэтгэлийг үнэлэх
* Аудитын хөтөлбөр, горимын дагуу цуглуулсан баримт, материал, нотлох зүйлд дүн шинжилгээ хийх, зорилт, арга хэмжээний хэрэгжилтийг түүвэрлэн шалгах, мэдээллийн эх үүсвэртэй тулган баталгаажуулах зэрэг арга зүйг ашиглав.

Аудитыг ҮАГ-ын харьяа Дархан-Уул аймаг дахь Төрийн аудитын газрын дарга, тэргүүлэх аудитор Ч.Чүлтэмбат удирдаж, чанарын хяналтыг аудитын менежер Ш.Мөнхбаяр хэрэгжүүлэн, ахлах аудитор Ш.Ганчимэг, аудитор Ч.Гантулга, Ч.Батмягмар, Н.Отгонцэцэг нар хийв.

1. **Аудит хийсэн хугацаа:**

Аудитыг 2018 оны 11 дүгээр сарын 12-нд эхэлж, 12 дугаар сарын 25-нд дуусгав.

ДАА-/2018/07-НА “Боловсрол, соёл урлагийн газрын 2016, 2017 оны үйл ажиллагаа”

**АЙМГИЙН ЗДТГ-ЫН НИЙГМИЙН БОДЛОГЫН ХЭЛТЭС, БОЛОВСРОЛ, СОЁЛ УРЛАГИЙН ГАЗРЫН ХООРОНДЫН АЖЛЫН УЯЛДАА ХОЛБОО ХАНГАЛТГҮЙ БАЙНА**

**БҮЛЭГ 1**

НЭГ. АУДИТЫН ДҮН

1.1.1 Боловсролын тухай хуулийн 38 дугаар зүйлийн 38.2-т ”Боловсролын асуудал эрхэлсэн төрийн захиргааны төв байгууллагын боловсруулсан төлөвлөгөө, арга зүйг үндэслэн аймаг, нийслэл, сум, дүүрэг боловсролын ойрын болон хэтийн төлөвлөгөөтэй байна” гэсэн заалт хэрэгжээгүй байна.

Аудитаар БСШУСЯ-наас боловсруулан баталсан “Монголын боловсролыг 2006-2015 онд хөгжүүлэх мастер төлөвлөгөө”-ний хэрэгжүүлэх хугацаа дууссан ба БСШУСайдын 2018 оны А/720 тушаалаар дараагийн шатны төлөвлөгөө боловсруулах ажлын хэсгийг томилон, 2019 оны 08 дугаар сард танилцуулахаар шийдвэрлэжээ.

Одоогийн боловсруулсан стратеги төлөвлөгөө нь “Тогтвортой хөгжлийн боловсрол 2030” бодлогын баримт бичиг, “Төрөөс боловсролын талаар баримтлах бодлого 2014-2020”, “Засгийн газрын үйл ажиллагааны мөрийн хөтөлбөр 2016-2020”, “Аймгийн Засаг даргын үйл ажиллагааны мөрийн хөтөлбөр”-тэй уялджээ. Түүнчлэн “Аймгийн боловсролыг 2014-2020 онд хөгжүүлэх стратеги төлөвлөгөө”, “Багшийн хөгжил”, “Дарханы иргэд оюунлаг, авьяаслаг”, “Нээлттэй боловсрол” аймгийн дэд хөтөлбөрүүдэд тулгуурлан стратеги төлөвлөгөөгөө боловсруулан батлуулж ажиллажээ.

Үйл ажиллагааны төлөвлөгөөний хэрэгжилт, тайлан, мэдээгээ 2013 оноос хойш БСШУСЯам нэгтгэхээ больсон байна. Харин тухай жилд хийгдсэн онцлох ажил, статистик мэдээгээ холбогдох дээд шатны албан тушаалтнуудад явуулсаар иржээ.

Цаашид стратеги төлөвлөгөө нь хэрхэн үргэлжлэх, асуудлууд тодорхой бус байна. Иймд боловсролын асуудал эрхэлсэн Төрийн захиргааны төв байгууллагын төлөвлөгөө, арга зүй, шинэчлэлтэй уялдуулан аймгийн Боловсрол, соёл, урлагийн газрын стратеги төлөвлөгөөг шинэчлэх шаардлагатай байна.

Тайланд онуудад аймгийн ЗДТГ-ын Нийгмийн бодлогын хэлтэс аймгийн боловсрол, соёл хөгжлийн чиглэлээр бодлого, хөтөлбөр, төсөл боловсруулсан тодорхой ажил хийгээгүй, БСУГ-тай хамтарч ажиллах, хоорондын уялдаа холбоо хангалтгүй, зөвхөн БСШУСЯамнаас тухай бүр ирүүлсэн чиглэлийг баримтлан ажиллажээ.

**1.1.2.** БСУГ нь аймгийн боловсролын байгууллагыг БСШУ-ны Сайдын 2003 оны 321 тоот тушаалын хавсралтаар баталсан Ерөнхий боловсролын сургууль цэцэрлэгийн үйл ажиллагаанд хяналт-шинжилгээ, үнэлгээ өгөх тоон ба чанарын шалгуур үзүүлэлт болон тухайн жилийн ЭЕШ, улсын шалгалт зэрэг шалгуурыг харгалзан дүгнэдэг байна.

“Багшийн хөгжлийг дэмжигч байгууллага”, “Суралцагчдын хөгжлийг дэмжигч байгууллага” номинацид нэр дэвшсэн байгууллагуудын материалд өгсөн ажлын хэсгийн үнэлгээнд үндэслэн тус бүр 3 хүртэлх байгууллагын багш, суралцагчдын мэдлэг чадвар, бусад баримт бичгийн бүрдлийг газар дээр нь үзэж баталгаажуулж дүгнэлт өгчээ.

СӨБ-ын албан хаагчдын ажлыг дүгнэхдээ БСШУ-ны Сайдын 2014 оны А/112, ерөнхий боловсролын сургуулийн ажилтны ажлыг 2013 оны А/299 дугаар тушаалаар тус тус батлагдсан ажлыг үнэлэх, дүгнэхэд баримтлах чиглэл, ерөнхий боловсролын сургуулийн үйл ажиллагааны үлгэрчилсэн чиглэлийг мөрджээ. Аймгийн Төсвийн ерөнхийлөн захирагчтай байгуулсан үр дүнгийн гэрээнд тусгасан бүтээгдэхүүн, ажил үйлчилгээг үнэн зөв бодитой дүгнэх, удирдах ажилтны мэргэжил, ур чадвар удирдлагын манлайлалд үнэлэлт өгөх, багш, хүүхдийн хөгжил төлөвшил, хүүхдэд ээлтэй, эрүүл орчин бүрдүүлэх үйл ажиллагаагаар хүрсэн үр дүнг тооцож үнэлэхийг зорилго болгон ажиллажээ. Журмын дагуу хийгдсэн үнэлгээ нь удирдах ажилтны ажлын үр дүнгийн урамшуулал тооцож олгоход үндэслэл болдог байна.

Аймгийн Боловсрол, соёл, урлагийн газраас “Багшийн хөгжил” аймгийн дэд хөтөлбөрийг ИТХ-ын Тэргүүлэгчдийн 2017 оны 55 тоот тогтоолоор 5 зорилт, 27 арга хэмжээний төлөвлөгөөтэйгөөр батлуулжээ. Тус хөтөлбөрийн хүрээнд “Аймгийн ерөнхий боловсролын сургууль багшийн сургалтын чанар хүртээмжийн үр дүнг индексээр дүгнэх журам”-ыг шинээр нэвтрүүлж, дараах үзүүлэлтээр дүгнэжээ. Үүнд:

* багшийн мэргэжлийн түвшин
* заах арга барил, ур чадвар
* хичээлд хамрагдсан суралцагчдын сурлагын чанар

гэсэн үзүүлэлтэд тулгуурласан 3 үе шатны үр дүнг нэгтгэн шалгаруулжээ. Чанарын индексийн үнэлгээгээр ЕБ-ын 27 сургуулийн 18972 сурагч 1024 багш бүрэн хамрагдаж аймгийн сургуулийн сургалтын стандарт хангалтын түвшинг тогтоож 3 шатны үнэлгээнд эцсийн дүн шинжилгээ хийн аймгийн Засаг даргын зөвлөлийн хурлаар шийдвэрлэн урамшуулж багш нарын хөдөлмөрийг үнэлэх үр дүнтэй ажил болжээ.

БСУГ-ын дарга 2016 оны 57 тоот тушаалаар “Эрдмийн лавай” тэргүүн шагнал олгох журам гаргаж, 2017 оны А/08, А/82 тоот тушаалаар 9 дүгээр сургуулийн захирал Т.Орхонтуяа, Дархан-Уул аймаг дахь ШУТИС-ын захирал Ц.Батбаатар, ОИЦ сургуулийн сургалтын менежер А.Цагаанцоож, Залуучууд театрын ерөнхий найруулагч М.Цогт, 10-р цэцэрлэгийн эрхлэгч С.Алтанчимэг, “Өсөх ирээдүй” цэцэрлэгийн эрхлэгч Д.Жаргалсүрэн, Хонгор сумын 11-р сургуулийн захирал З.Чулуунцэцэг нарыг нэг сарын үндсэн цалинтай тэнцэх хэмжээний мөнгөн шагналыг байгууллагын цалингийн сангаас тус тус гаргуулсан нь Төсвийн тухай хуулийн 15 дугаар зүйлийн 15.4.1-д ”Төсвийн ерөнхийлөн захирагчийн энэ хуулийн 14 дүгээр зүйлийн 14.2.2, 14.2.3, 14.2.5, 14.2.8 дахь заалт болон мөн хуулийн 16 дугаар зүйлийн 16.5-д заасан төсвийн шууд захирагчийн бүрэн эрхийг хэрэгжүүлэх” гэж заасантай нийцэхгүй байна. Иймд цаашид давтан гаргуулахгүй байх талаар албан шаардлага хүргүүлэв.

**Төрийн үйлчилгээний албаны удирдах албан тушаалд томилогдох ажилтны сонгон шалгаруулалтыг журмын дагуу явуулаагүй байна.**

**1.1.3.** БСУГ төрийн үйлчилгээний албаны удирдах албан тушаалтны сул орон тоо гарсан тухай бүрд сонгон шалгаруулалтыг зохион байгуулаагүй байна. Тухайлбал 2014, 2015 онд 6, 8 дугаар цэцэрлэгийн эрхлэгчийн, Шарын гол сумын 6 дугаар сургуулийн захирлын сул орон тоо гарсан байхад сонгон шалгаруулалтыг 2016 оны 6 дугаар сард 2 удаа зохион байгуулсан нь Төрийн албаны зөвлөлийн 2013 оны 4 дүгээр сарын 11-ний өдрийн 60 дугаар тогтоолоор батлагдсан “Төрийн үйлчилгээний албаны удирдах албан тушаалд томилогдох ажилтныг сонгон шалгаруулах журам”-ын 7.5 дахь заалтыг зөрчсөн байна. Эхний сонгон шалгаруулалтаар ерөнхий боловсролын 6, 9, 15 дугаар сургууль, сургуулийн өмнөх боловсролын байгууллага 8, 16, 19, 23, 24 дүгээр цэцэрлэгүүдийн удирдах албан тушаалтны ажлын байранд нийт 17 хүн бүртгүүлж 7 хүн тэнцсэн байна.

Дархан сумын 6 дугаар цэцэрлэгийн эрхлэгчийн албан тушаалд томилогдох сонгон шалгаруулалтад 60-аас дээш оноотой үнэлэгдсэн Б.Сарангэрэл, С.Мандалхүү, Ц.Сосорбурам нараас томилоо хийлгүй эхний буюу сорилын шалгалтад тэнцээгүй хасагдсан Д.Наранчимэгийг томилж, одоог хүртэл ажиллуулж байгаа нь Төрийн албаны зөвлөлийн 2013 оны 4 дүгээр сарын 11-ний өдрийн 60 дугаар тогтоолоор батлагдсан “Төрийн үйлчилгээний албаны удирдах албан тушаалд томилогдох ажилтныг сонгон шалгаруулах журам”-ын 8.1.3 дэх заалттай нийцэхгүй байна. Иймд аймгийн Засаг даргад 6 дугаар цэцэрлэгийн эрхлэгч Д.Наранчимэгийг чөлөөлүүлж сонгон шалгаруулалтад тэнцсэн хүмүүсээс томилуулах албан шаардлага хүргүүллээ.

**1.2.1**. Боловсрол, шинжлэх ухааны сайдын 2013 оны 08 дугаар сарын 26-ны өдрийн А/315 дугаар тушаалаар аймаг, нийслэлийн боловсролын газрын үлгэрчилсэн журмыг баталжээ. Тус журмын 3.1-т “Боловсрол соёлын газар нь энэхүү журамд заасан бүрэн эрх, мэргэжил, арга зүйн удирдлагыг хэрэгжүүлэх нөхцөлийг хангасан зохион байгуулалтын бүтцийн нэгжтэй байна. Зохион байгуулалтын бүтцийн нэгжийг аймаг, нийслэлийн Засаг дарга батална” гэж заасны дагуу Дархан-Уул аймгийн Засаг даргын 2015 оны 04 дүгээр сарын 23-ны өдрийн А/123 тоот захирамжаар “Боловсрол, соёлын газрын бүтэц, орон тоо”-г удирдах ажилтан 1, арга зүйн нэгж 12, төрийн захиргааны нэгж 4, аж ахуйн нэгж 7 ажилтан, нийт 24 орон тоотойгоор баталжээ. Үүнээс хойш 7 сарын дараа аймгийн Засаг даргын А/507 тоот захирамжаар тус байгууллагын бүтэц, орон тоог шинэчлэн батлахдаа хэвлэл мэдээлэл, олон нийттэй харилцах ажилтныг гэрээгээр гүйцэтгүүлэх тухай өөрчлөлт оруулсан байв.

**Боловсролын байгууллагын үйл ажиллагаанд хяналт тавих, аттестатчилах чиг үүргийг хэрэгжүүлээгүй байна.**

**1.2.2** Аймгийн Боловсролын газрын бүрэн эрх, чиг үүрэг хэрэгжүүлэхтэй холбогдох харилцааг БСШУС-ын 2013 оны А/315 тоот тушаалаар баталсан “Үлгэрчилсэн журам”-аар зохицуулжээ. Уг журмын 2.1-д Боловсролын тухай хууль, тогтоомжийн хэрэгжилтийг орон нутгийн хэмжээнд зохион байгуулах чиглэлийг тодорхой тусгасан байна. БСУГ-ын 12 мэргэжилтэн Боловсролын тухай хуулийн 28³ дугаар зүйлд заасан бүрэн эрх, чиг үүргийг хэрэгжүүлж ажиллаж байна. Аудитаар тус байгууллагын дотоод ажил, ажилтны хувийн хэргийн материал, ажлын байрны тодорхойлолттой танилцахад хувийн хэргийн баримтын бүрдүүлэлт дутуу, танилцуулга, албан тушаалын картыг дутуу хөтөлсөн, дотоод ажлын зохион байгуулалт муу, баримтууд эмх замбараагүй, дугаарлагдаагүй үдэгдсэн нь шалгахад хүндрэлтэй байлаа. Мэргэжилтнүүд чиг үүргээ хууль, журамд заасны дагуу хэрэгжүүлж байгаа ч ажлаа тайлагнах талаар хангалтгүй зарим нь бичсэн ажлын тайлан байхгүй байв. Тухайлбал: түүх нийгмийн ухаан, газар зүйн боловсрол хариуцсан мэргэжилтэн Д.Онон ажлын үр дүнгээ тайлагнаагүй, Барилгын хяналтын инженер М. Ууганбаяр төрийн албаны шалгалтад ороогүйгээр томилогдсон ч ажлын байрны тодорхойлолтод заасан мэргэжлийн шаардлагыг хангахгүй байна.

**1.2.3** Үр дүнгийн гэрээ байгуулахдаа дүгнэх хугацаанд эхний хагас жилийн биелэлтийг тооцох хугацааг заагаагүй, Төрийн албаны зөвлөлийн 2012 оны 134 дүгээр тогтоолын 6.2.1-д “Гэрээний биелэлтийн талаар тухайн төрийн жинхэнэ албан хаагчийн хагас, бүтэн жилээр ирүүлсэн тайлан, гэрээний биелэлтийн явц, үр дүнг дүгнэхэд шаардлагатай бусад мэдээлэл”, 6.2.4-т ”Менежер болон төрийн жинхэнэ албан хаагч нарын  гэрээний биелэлтийн явцыг хэлэлцэж байсан мэдээлэл” байхгүй, Төсвийн тухай хуулийн 40 дүгээр зүйлийн 40.3-т “Үр дүнгийн гэрээний биелэлтийг харьяалагдах дээд шатны төсвийн захирагч нь хагас, бүтэн жилээр дүгнэнэ” гэж заасны дагуу хагас жилээр үр дүнгийн гэрээний биелэлтийг дүгнээгүй байна.

2016 онд 13 мэргэжилтэнтэй үр дүнгийн гэрээ, 9 албан ажилтантай хөдөлмөрийн гэрээ байгуулж, биелэлтийг илтгэх хуудсаар дүгнэж албан хаагч бүрд цаашид үйл ажиллагаандаа хэрэгжүүлэх санал өгчээ. 2017 онд 13 мэргэжилтэнтэй үр дүнгийн гэрээ байгуулж, дүгнэсэн, харин хөдөлмөрийн гэрээгээр ажиллаж байгаа албан хаагч нарын тайланг дүгнэж ажиллаагүй байна.

ДАА-/2018/07-НА “Боловсрол соёл, урлагийн газрын 2016, 2017 оны үйл ажиллагаа”

**ТӨСВИЙН ХӨРӨНГИЙГ АРВИЛАН ХЭМНЭЛТТЭЙ ЗАРЦУУЛААГҮЙ БАЙНА.**

**БҮЛЭГ 2**

**Төсвийн эрх захирагч буруу шийдвэр гаргасан нь төсвийн зарцуулалтад хохирол учруулжээ.**

**2.1.1.** Боловсролын байгууллагын 2016 оны төсвийн төсөлд 2015 - 2016 оны хичээлийн жилд үндэсний хэмжээнд хэрэгжих суурь боловсролын шинэчлэлийн хөтөлбөр, сургуулийн өмнөх боловсролын цөм хөтөлбөрийг түгээн дэлгэрүүлэх, сургалт зохион байгуулах ажлыг цогц байдлаар төлөвлөж, нэгж дээр хэрэгжилт сайтай, үр дүнтэй байхаар тооцжээ. Мөн 2016 - 2017 оны хичээлийн жилд БСШУЯ-ны Боловсролын чанарын шинэчлэл бодлогын хүрээнд Аймгийн ИТХ-ын тэргүүлэгчдийн 2015 оны 01 дүгээр сарын 25-ны өдрийн 18 дугаар тогтоол, мөн 2016 оны 01 дүгээр сарын 26-ны өдрийн 14 дүгээр тогтоолоор батлагдсан “Аймгийн боловсролыг 2014-2020 онд хөгжүүлэх стратеги төлөвлөгөө”, “Багшийн хөгжлийг дэмжих хөтөлбөр”-ийг хэрэгжүүлэх ажлыг зохион байгуулахтай холбоотой шаардлагатай санхүүжилтийг тусгасан байна.

Аймгийн БСГ-ын 2016, 2017 оны төсөв, гүйцэтгэл

/сая. төг/

|  |  |  |  |  |  |  |
| --- | --- | --- | --- | --- | --- | --- |
|  | 2016 он | | 2017 он | | Зөрүү | |
| Төсөв | Гүйцэтгэл | Төсөв | Гүйцэтгэл | Төсөв | Гүйцэтгэл |
| Нийт зардал | 301.0 | 295.9 | 258.9 | 256.0 | (42.1) | (39.9) |

Дээрх хүснэгтээс харахад төсөв өмнөх оноос 42.1 сая төгрөгөөр буурсан нь бараа үйлчилгээний бусад зардал 14.6 сая төгрөгөөр хасагдаж, тэтгэвэрт гарахад олгох нэг удаагийн мөнгөн тэтгэмж 2017 онд байхгүйтэй холбоотой байна. Мөн төсвийн үр ашгийг сайжруулах, хэмнэлтийн горимд шилжүүлэхтэй холбоотой УИХ-ын 2014 оны 70, 2015 оны 108, 2016 оны 47, 2017 оны 29 дүгээр тогтоолууд, Засгийн газрын 2014 оны 147, 2015 оны 184 тогтоолууд, Сангийн сайдын 2017 оны 36 дугаар тушаалуудын дагуу зардлуудыг өмнөх оноос бууруулан баталжээ. Тухайлбал цалингийн зардлыг 7,158.3, хангамж бараа материалын зардлыг 256.2, эд хогшил, урсгал засварын зардлыг 19.4, томилолт, зочны зардлыг 19.9, бусдаар гүйцэтгүүлсэн ажил, үйлчилгээний төлбөр хураамжийг 15.7, нийт 7,469.5 мянган төгрөгөөр тус тус бууруулжээ. Тус газрын даргын үүрэг гүйцэтгэгчээр 2013 онд ажиллаж байсан Ч.Эрдэнэбилэг, 2015 онд мөн газрын даргын үүрэг гүйцэтгэж байсан Б.Ганчулуун нарын хууль бус шийдвэрийн улмаас 2 ажилтанд ажилгүй байсан хугацааны цалинг нөхөн олгох тухай Шүүхийн шийдвэрийг үндэслэн 21.0 сая төгрөгийг 2017 оны төсөвт оруулж баталсан байна. Энэ нь Төсвийн тухай хуулийн 6 дугаар зүйлийн 6.4.2-т “Төрийн чиг үүрэгт хамаарахгүй хөтөлбөр, арга хэмжээг санхүүжүүлэхгүй байх” гэсэн заалттай нийцэхгүй байна.

Бага, дунд боловсролын үйлчилгээний төсвийн төслийг боловсруулахдаа дараах өөрчлөлтүүдийг 2016, 2017 оны төсвийн төсөлд тусгажээ. Боловсролын тухай хуульд заасан боловсрол олгох хэлбэр тус бүрээр төсвийг 2016 оны төсвийг төсөвлөхдөө Засгийн газрын 2012 оны 94 дүгээр тогтоол, 2014 оны 03 дугаар сарын 07-ны өдрийн 75 тоот тогтоолын дагуу үндсэн цалинг 15 %-иар нэмэгдүүлэн, 2017 оны төсвийг 2016 оны 242 дугаар тогтоолоор баталсан нэг хүүхдэд ногдох хувьсах зардлын нормативыг баримтлан төсөвлөж нийт зардлыг гаргасан байв.

Аймгийн ЕБС-ийн 2016, 2017 оны төсөв, гүйцэтгэл

/санхүүгийн жилээр/ /сая. төг/

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Байгууллага | | | 2016 | | 2017 | | 2016 | | 2017 | |
| Хүүхэд тоо | Төсөв | Хүүхэд тоо | Төсөв | Хүүхэд тоо | Гүйцэтгэл | Хүүхэд тоо | Гүйцэтгэл |
| ЕБС | Төрийн өмчит | 16,950 | | 16,876.3 | 18,009 | 18,309.6 | 17,407 | 17,441.4 | 17,637 | 19,065.4 |
| Төрийн бус өмчит | 2,030 | | 624.3 | 1,798 | 650.5 | 1,591 | 624.3 | 1,727 | 650.5 |
| **Нийт дүн** | | | **18,980** | **17,500.6** | **19,807** | **18,960.1** | **18,998** | **18,065.7** | **19,364** | **19,715.9** |

Боловсролын тухай хуулийн 40 дүгээр зүйлийн 40.2-т “Төрийн өмчийн ерөнхий боловсролын сургуулийн тогтмол зардал, нормативд бүх зардал, дотуур байрны нийт зардлыг улсын төсвөөс санхүүжүүлнэ” гэж заасны дагуу төрийн өмчийн 18 сургууль, мөн дээрх хуулийн 41 дүгээр зүйлийн 41.1-д заасны дагуу төрийн бус өмчийн 10 сургуулийн хувьсах зардлаар тооцсон урсгал зардлын төсвийг төсөвлөсөн байна.

Ерөнхий боловсролын сургуулиас өндөр насны тэтгэвэрт гарч Боловсролын тухай хуулийн 43 дугаар зүйлийн 43.1.4-д заасан, мөн бусад хуулийн дагуу тэтгэмжээ авах өргөдөл ирүүлсэн багш, албан тушаалтан, ажилчид 2016 онд 25, 2017 онд 37 байсныг Засгийн газрын 2014 оны 405, 75 дугаар тогтоол, Төрийн албаны тухай хуулийн 24 дүгээр зүйлийн 24.1.1, 24.1.2 дахь үндэслэлээр үндсэн цалингаар тооцон 2016 онд нийт 253.6 сая, 2017 онд нийт 515.7 сая төгрөгийг зарцуулахаар төсөвлөжээ.

Мөн Боловсролын тухай хуулийн 43 дугаар зүйлийн 43.1.7-д “сум, тосгон, багийн сургуульд ажиллаж байгаа багшид 5 жил тутам олгох тэтгэмж”-ийн зардлыг төлөвлөхдөө Засгийн газрын 2014 оны 75 дугаар тогтоолоор батлагдсан үндсэн цалингийн доод жишгийг баримталсан байна. Энэ тэтгэмжид ерөнхий боловсролын сургуульд ажиллаж байгаа 2016 оны 67 багшид 217.2 сая төгрөг, 2017 оны 475 багшид 1,664.8 сая төгрөг зарцуулахаар төсөвт тусгажээ.

**2.1.2** Боловсрол соёл, урлагийн газарт 2016 онд 301.0 сая, 2017 онд 250.6 сая төгрөгийг улсын төсвөөс санхүүжүүлэхээр баталж, 2016 онд 296.7 сая, 2017 онд 258.9 сая төгрөгийг олгожээ. Дархан-Уул аймагт үйл ажиллагаа явуулж байгаа төрийн өмчийн болон төрийн бус өмчийн сургуулиуд батлагдсан төсвийн хуваарийн дагуу санхүүжилтээ авчээ.

Төрийн бус өмчийн ЕБСургууль

/сая. төг/

|  |  |  |  |  |  |  |  |
| --- | --- | --- | --- | --- | --- | --- | --- |
| Сургуулийн  нэр | Хичээлийн жилээр | | | | Авсан санхүүжилт | | |
| 2016 оны гүйцэтгэлээр хүүхдийн тоо | 2017 оны төсвийн мэдээгээр хүүхдийн тоо | 2017 оны гүйцэтгэлээр хүүхдийн тоо | Зөрүү | 2016 он  /мян.төг/ | 2017 он  /мян.төг/ | Зөрүү |
| Төрийн бус өмчийн сургууль | |  |  |  |  |  |  |
| 10-р сургууль | 227 | 223 | 280 | 57 | 76.0 | 83.1 | 7.1 |
| 19-р сургууль | 359 | 385 | 426 | 41 | 140.3 | 145.6 | 5.3 |
| 21-р сургууль | 362 | 391 | 367 | (24) | 118.3 | 132.4 | 14.1 |
| 22-р сургууль | 98 | 102 | 123 | 21 | 34.2 | 36.9 | 2.7 |
| 24-р сургууль | 229 | 222 | 218 | (4) | 86.8 | 94.7 | 7.9 |
| 26-р сургууль | 10 | 30 | 3 | (27) | 7.9 | 8.5 | 0.6 |
| 27-р сургууль | 101 | 104 | 110 | 6 | 39.1 | 42.9 | 3.7 |
| 28-р сургууль | 174 | 175 | 165 | (10) | 79.2 | 86.4 | 7.2 |
| 29-р сургууль | 31 | 65 | 35 | (30) | 18.0 | 20.0 | 2.0 |
| **Дүн** | **1591** | **1798** | **1727** |  | **624.3** | **650.5** | **26.3** |

Дээрх хүснэгтээс харахад 2016-2017 оны хичээлийн жилд суралцагчдын тоог, 2017 оны төсөвлөсөн хүүхдийн тоотой харьцуулахад зарим сургуулийн суралцагчдын тоо буурч байхад, зарим нь өссөн байна. Үүнээс үзэхэд хүүхдийн тоо буурсан сургуулийн санхүүжилт өссөн /буурах ёстой байх/ бол хүүхдийн тоо өссөн сургуулийн санхүүжилт, нэг хүүхдэд ноогдох хувьсах зардлын санхүүжилтийн дүнгээр нэмэгдэж чадахгүй байгааг харуулж байна. Эндээс төсвийн хуваарийг оновчтой төсөвлөхгүй байгаа нь харагдаж байна. Аудитын явцад төрийн бус өмчит сургуулиудын захирал, нягтлан бодогчидтой уулзан, ярилцлага хийж байхад хичээлийн жилд нэмэгдсэн суралцагч хүүхдийн тоогоор бүрэн санхүүжилтээ авч чаддаггүй тухай ярьж байлаа.

**2.1.3.** Боловсролын тухай хуулийн 40 дүгээр зүйлийн 40.8-д “Ерөнхий боловсролын сургууль, цэцэрлэгийн багшийн мэргэжлийг өмчийн хэлбэр үл харгалзан улсын төсвийн хөрөнгөөр 5 жил тутам дээшлүүлнэ” гэж заасны дагуу “Аймгийн боловсролын салбарт баримтлах стратеги”-ийн хэрэгжилтийг хангах зорилгоор Боловсрол соёлын газраас 2016-2017 онд хэрэгжүүлэх сургалтын нэгдсэн бодлого төлөвлөлтийг баталжээ.

2016-2017 оны хичээлийн жилд багш, ажилтны мэргэжлийн тасралтгүй хөгжлийг хангах зорилгоор “Багшийн мэргэжил дээшлүүлэх институт”, “Эрдмийн уран нар” ТББ-тай хамтран 13 сургалтыг зохион байгуулж давхардсан тоогоор 1000 гаруй багш, удирдлагууд хамрагдсан байна.

Аймгийн Боловсрол соёлын газрын даргын 2016 оны 06 дугаар сарын 24-ны өдрийн 30 дугаар тушаалаар 2016-2018 онд баримтлах “Сургалтын нэгдсэн төлөвлөгөө”-г 92,165.1 мянган төгрөгийн төсөвт өртөгтэй батлан, жил бүр ажлын төлөвлөлтөд тусган хэрэгжилтийг зохион байгуулж, тайлагнаж иржээ. 2016-2017 оны хичээлийн жилд хэрэгжүүлэх “Сургалтын нэгдсэн төлөвлөгөө”-ний дагуу “Сургуулийн өмнөх боловсрол, бага боловсрол, монгол хэл, математик, соёл урлаг, түүх, нийгэм, газар зүй, дизайн технологи, гадаад хэлний багш нарын мэргэжил дээшлүүлэх сургалт”-ыг 9,223.4 мянган төгрөгийн батлагдсан төсвөөр зохион байгуулсан байна.

**2.2.1.** БСУГ 2016 онд улсын төсвөөс 296.7 сая төгрөгийн санхүүжилт авч, 295.9 сая төгрөгийг зарцуулж, 0.8 сая төгрөгийг төсөвт төвлөрүүлжээ. Дархан-Уул аймгийн Санхүүгийн хяналт, дотоод аудитын алба тус газрын 2015-2017 оны үйл ажиллагаанд төлөвлөгөөт шалгалт хийсэн байв. Тус шалгалтаар 2016 онд нягтлан бодогч, нярав, инженер, үйлчлэгчийн ур чадварын нэмэгдлийг тушаал шийдвэргүйгээр илүү олгосон, Ж.Нацагийн өндөр насны тэтгэвэрт гарахад олгосон тэтгэмжийг буруу тооцсон зэрэг зөрчил илэрч төлбөрийн акт тогтоосон байна. 2018 оны хагас жилээс дээрх зөрчлүүдийг арилгаж, улирал бүр ур чадварын нэмэгдлийг үнэлэн, даргын шийдвэрээр олгожээ.

Монгол Улсын Боловсрол, Соёл, Шинжлэх ухааны сайдын 2016 оны 06 дугаар сарын 27-ны 1/5642 тоот тушаалаар 2015 оны санхүүгийн болон төсвийн гүйцэтгэлийн тайланд Үндэсний аудитын газраас “Зөрчилгүй санал дүгнэлт” ирүүлсэнтэй холбогдуулан байгууллагын нягтлан бодогчид төсөвтөө багтаан 1 ба түүнээс дээш сарын цалингаар балансын урамшуулал олгох саналын дагуу нягтлан бодогч С.Мөнгөнхундагыг 2 сарын цалин 1,079.0 мянган төгрөгөөр урамшуулсан нь тус байгууллагын дотоод журамд заасантай нийцээгүй байна.

2016 оны 02 дугаар сарын 17-ны өдрийн тушаалаар сул орон тоо гарсан доорхи ажлын байранд хөдөлмөрийн гэрээгээр түр ажиллуулж байсан зөрчлийг арилгахаар түүх нийгмийн ухааны боловсрол хариуцсан мэргэжилтэн, биеийн тамирын боловсрол хариуцсан мэргэжилтэн, гадаад хэлний боловсрол хариуцсан мэргэжилтэн, хөгжмийн боловсрол хариуцсан мэргэжилтэн зэрэг 4 мэргэжилтэнг ажлаас чөлөөлсөн ч төсөв санхүүгийн мэргэжилтнээр С.Буянцог, гадаад хэлний боловсрол хариуцсан мэргэжилтэнээр Ж.Эрдэнэчимэг, сургуулийн өмнөх боловсрол хариуцсан мэргэжилтэнээр С.Мандалхүүг нарыг дахин түр томилсон байв. Дээрх ажилчдыг түр томилсон тушаалд цалингийн шатлал, төрийн алба хаасны хугацааны нэмэгдэл болон зэрэг дэвийн нэмэгдлийг хэрхэн олгох тухай тодорхой тусгаж өгөөгүй байхад нягтлан бодогч нь тооцож олгосон байна. Энэ нь Төсвийн тухай хуулийн 16.5.3-д “*батлагдсан цалингийн сан, орон тооны хязгаарт багтаан төсвийн байгууллагын орон тоо, ажиллагчдын цалин хөлсийг тогтоох*”, Нягтлан бодох бүртгэлийн тухай хуулийн 20 дугаар зүйлийн 20.2.9-д ”*Аж ахуйн нэгж, байгууллагын удирдлага болон санхүүгийн тайлан хэрэглэгчдийг цаг хугацаанд нь үнэн, зөв мэдээллээр хангах ажлыг зохион байгуулах*” гэснийг тус тус хэрэгжүүлээгүй байна. Иймд тушаал шийдвэргүйгээр ТАХХ-ний нэмэгдлийг олгосон 632.8 мянган төгрөгийг төлүүлэхээр төлбөрийн акт тогтоолоо.

БСШУЯ-ны хөрөнгө оруулалтаар ирсэн 6.1 сая төгрөгийн тавилга, тоног төхөөрөмжийг тус газрын даргын 33, 53 дугаар тушаалын дагуу бүртгэсэн байна.

2017 онд 250.6 сая төгрөгийн төсөв батлагдаж, санхүүжилтийг бүрэн авч, зарцуулжээ. Аймгийн Засаг даргын 2016 оны А/507 тоот захирамжаар батлагдсан бүтэц орон тоог үндэслэн 2017 оны 01 дүгээр сарын 11-ний өдрөөс эхлэн тус газрын хэвлэл мэдээлэл, олон нийттэй харилцах ажилтнаар Д.Амгаланг гэрээгээр ажиллуулсан ч ажлыг дүгнэлгүйгээр цалинг олгосон байна. Гэрээний 1.2-т “Гэрээнд заагдсан үүрэг хэрхэн биелж байгаад хяналт тавих үүргийг БСУГ-ын ахлах мэргэжилтэн хүлээж улирал тутамд дүгнэн проткол үйлдэнэ”, 1.3-т “Энэхүү протколыг үндэслэн БСУГын нягтлан бодогч цалин хөлсийг бодож тухайн сар бүрийн 28-ны дотор олгох” гэсэн заалтуудыг биелүүлээгүй нь тус байгууллагын дотоод хяналт хангалтгүй байгааг харуулж байна. БСУГ-ын даргын 2017 оны 02 дугаар сарын 16-ны Б/08, 12 дугаар сарын 05-ны өдрийн А/76 тоот тушаалаар О.Дэлгэрцэцэгт ур чадварын нэмэгдлийг 10 хувиар илүү тооцож олгосон олгосон 84.8 мянган төгрөгийг аудитын явцад төлүүллээ.

Төсвийн мэргэжилтэн И.Нансалмаа нь БСГ-т 2016 оны 11 сард Төсөв, санхүү хариуцсан мэргэжилтнээр томилогдсон бөгөөд ажилд томилогдсон тушаалд зэрэг дэвийн нэмэгдэл болон төрийн алба хаасан хугацааны нэмэгдлийг олгох талаар тусгаагүй байхад нягтлан бодогч тооцоолж 4,045.2 мянган төгрөг олгожээ. Түүнчлэн аймгийн Өмчийн газарт ажиллаж байхдаа өндөр насны тэтгэвэрт гарч байгаа тул албан тушаалаас чөлөөлөгдөх хүсэлтээ гаргаж тэтгэвэрт гарахад олгох нэг удаагийн буцалтгүй тусламжаа авсан байх тул ажлаас чөлөөлөх албан шаардлагыг БСУГ-ын дарга Б.Гантулгад хүргүүллээ.

Тайлант онд санхүүгийн тайлангийн аудитаар санхүүгийн тайланд тусгагдсан 1,739.0 мянган төгрөгийн авлага, 5,015.1 мянган төгрөгийн өглөгийг 2009 онд үүссэнээс хойш ямар ч арга хэмжээ аваагүйд тооцоо нийлж актаар баталгаажуулах зөвлөмж хүргүүлжээ. Аудитаар дээрх зөвлөмжийн биелэлтийг шалгахад 2008, 2009 онуудад үүссэн хувь хүнээс авах авлага санхүүгийн тайланд тусгагдсан ч одоо болтол барагдуулаагүй, хууль хяналтын байгууллагад шилжүүлж шийдвэрлүүлээгүй байна. Өглөгийн хувьд “Цогтгүн” ХХК-тай тооцоо нийлж актаар баталгаажуулсан ч уг өглөгийг барагдуулах төсөв байхгүй байна.

**Боловсрол, соёлын чиглэлээр хэрэгжүүлсэн төсөл, хөтөлбөр үр дүнтэй байна.**

**2.2.2.** Дархан-Уул аймгийн боловсрол соёлын газрын 2016-2017 оны үйл ажиллагааны нэгдсэн төлөвлөгөөнд хүүхдийн хөгжил төлөвшил, авъяасыг хөгжүүлэх, чөлөөт цагийг үр дүнтэй өнгөрүүлэх чиглэлээр хүүхдийн болон мэргэжлийн бусад байгууллагатай хамтран ажиллах, 15 төсөл хөтөлбөрийг хэрэгжүүлэхээр тусгажээ. Тухайлбал: “Ном хөтөлбөр”, “Англи хэлний үндэсний хөтөлбөр”, “Багшийн хөгжил” аймгийн дэд хөтөлбөр, “Багшийн нийгмийн хөгжлийн хөтөлбөр”, “Боловсрол үндэсний хөтөлбөр”, “Соёлын баримтат өвийг хамгаалах үндэсний хөтөлбөр”, “Соёлын биет бус өвийг хамгаалах үндэсний хөтөлбөр”, “Сургуулийн орчин дахь хүүхэд хамгаалалт хөтөлбөр”, “Бага боловсролын цөм хөтөлбөр”-д хэрэгжсэн байна. Харин **“**Нээлттэй боловсрол хөтөлбөр”, “Монгол бичгийн үндэсний хөтөлбөр”, “Монгол уран бүтээл үндэсний хөтөлбөр”-ийг үйл ажиллагааны нэгдсэн төлөвлөгөөнд оруулж баталсан боловч хэрэгжилтийн тайлан байхгүй байна.

**2.2.3.** Боловсролын тухай хуулийн 281 дугаар зүйлийн 1.4-т заасны дагууБСУГ боловсролын байгууллагад хэрэгжиж байгаа бодлого, төсөл, хөтөлбөрийн явц болон үйл ажиллагааны үр дүнд хяналт шинжилгээ хийж, хэрэгжилтийг хангуулан ажиллах 5 хүний бүрэлдэхүүнтэй Хяналт шинжилгээ багийг байгуулсан байна. Хяналт шинжилгээний баг үйл ажиллагааны хэрэгжилтийг 2016 онд 90,1 хувь, 2017 онд 95 хувиар тус тус дүгнэсэн байна.

*Өргөдөл, гомдлын шийдвэрлэлтийг харуулбал:*

|  |  |  |  |
| --- | --- | --- | --- |
| Он | Өргөдөл гомдлын тоо | *Шийдвэрлэсэн байдал* | |
| Шийдвэрлэсэн | Бусад байгууллагад шилжүүлсэн |
| 2016 он | 99 | 90 | 9 |
| 2017 он | 67 | 63 | 4 |
| Нийт | 166 | 153 | 13 |

2016-2017 онд БСУГ-т ирүүлсэн 166 өргөдлөөс 153-г хуулийн хугацаанд шийдвэрлэж, албан тушаалтны ёс зүй, сахилга хариуцлагатай холбоотой ирүүлсэн 13 гомдлыг холбогдох байгууллагуудад шилжүүлжээ.

Сахилгын зөрчлийг хянан шийдвэрлэх хороог Боловсрол, соёл урлагийн газрын даргын 2017 оны А/72 тоот тушаалаар 6 гишүүний бүрэлдэхүүнтэй байгуулжээ. Түүнчлэн 2015 онд “Ерөнхий боловсролын сургууль, цэцэрлэгийн багшийн ёс зүйн дүрэм”-ийн хэрэгжилтэд хяналт тавих үүрэгтэйгээр “Ёс зүйн зөвлөл”-ийг 7 хүний бүрэлдэхүүнтэй 2 жилийн хугацаагаар байгуулсан байна. Тус хороо удирдлагын ёс зүйтэй холбоотой 6 өргөдөл, гомдлыг шийдвэрлэсэн байна. Өргөдөл, гомдолд багш сурагчдын хоорондын харилцаа хандлага зүй бус харьцсан, багшийн ёс зүйн дутагдал, эцэг эхийн зөвшөөрөлгүй сурагчдаар ажил хийлгэсэн зэрэг асуудлууд байна. Тухайн гомдол тус бүрийг багшийн ёс зүйн зөвлөлөөр хэлэлцэж, 2016-2017 онд 13 гомдолд дүгнэлт хүргүүлж, 1 гомдлыг шүүхийн байгууллагад шилжүүлсэн байна. Багшийн ёс зүйн зөвлөл нь багшийн ёс зүйтэй холбоотой өргөдөл, гомдлыг цаг тухайд нь шийдвэрлэж байгаа ч ажлын төлөвлөгөө баталж, зөвлөлийн гишүүд харьяа сургууль, цэцэрлэгүүдийг хуваарилж, хариуцсан сургууль, цэцэрлэгүүдийн багш ажилтнуудын судалгаа, санал асуулга, ёс зүйтэй холбоотой асуудлаар дүн мэдээг нэгтгэн боловсруулах ажлын хэрэгжилт хангалтгүй байна.

Мөн багшийн ёс зүйн зөвлөлийн ажиллах журмын 4.2.4-т “Ёс зүйн хэм хэмжээний талаар сургалт, сурталчилгаа, үйл ажиллагааны төлөвлөгөө чиглэл боловсруулах хэрэгжүүлэх” гэж заасан. Иймд багшийн ёс зүйн зөвлөл нь эцэг, эх, багш суралцагчдад БСУГ-тай хамтран багшийн ёс зүйн журмыг таниулах, судалгаа авах, сургалт зохион байгуулах ажлыг цаашид зохион байгуулах хэрэгтэй байна дүгнэж байна.

*Дотоод хяналт шалгалтын талаар:*

Дархан-Уул аймгийн БСУГ дотоод хяналтын журамтай боловч уг журмыг баталсан он сар тодорхойгүй, тушаал шийдвэр байхгүй. Газрын даргын 2016 оны 09 дүгээр сарын 28-ны өдрийн 43, 2017 оны 11 дүгээр сарын 29-ны А/74 дүгээр тушаалаар С.Мандалхүүгээр ахлуулсан 2 гишүүний бүрэлдэхүүнтэй дотоод хяналтын ажлын хэсгийг байгуулжээ.

Дотоод хяналт шалгалтын журмын дагуу дотоод хяналт хийх ажлын төлөвлөгөөний дагуу хууль тогтоомж, дүрэм, журам, тушаал, үйл ажиллагаатай холбоотой 2016 онд 19 шалгах асуудлаас 4, 2017 онд төлөвлөгөөнд тусгагдсан 22 шалгах асуудлаас 4 асуудлыг тус тус хяналтын хуудсаар баталгаажуулан шалгажээ. Энэ нь тухайн төлөвлөгөөт ажлыг бүрэн хэрэгжүүлээгүй, цаг тухайд нь хянаж, шалгах, удирдах албан тушаалтанд танилцуулах, алдаа асуудлыг засаж залруулсан биелэлтийг дүгнэх зэрэг дотоод хяналт шалгалтын ажил хангалтгүй байна. БСУГ-н дотоод хяналт шалгалтын батлагдсан төлөвлөгөөний дагуу төлөвлөгөөт хугацаанд гүйцэтгэж, улирал болон хагас бүтэн жилээр тайлагнан хамт олны хурлаар хэлэлцэж, биелэлтийг дүгнэж ажиллах шаардлагатай байна.

ХОЁР. ДҮГНЭЛТ:

Аудитын явцад цуглуулсан нотлох зүйл, аудитын дүнд үндэслэн дараах дүгнэлтийг өгч байна.

Боловсрол, соёл урлагийн газар нь Боловсролын тухай хууль тогтоомж, төсөл, хөтөлбөрийн хэрэгжилтийг зохион байгуулах чиг үүргээ хэрэгжүүлж ирсэн ч үйл ажиллагаа, үр дүнгээ тайлагнах, дотоод ажил хангалтгүй байна.

ГУРАВ. ЗӨВЛӨМЖ:

Аудитаар илрүүлсэн зүйл, аудитын дүгнэлтэд үндэслэн Боловсрол, соёл урлагийн газрын дарга Б.Гантулгад дараах арга хэмжээ авч хэрэгжүүлэхийг зөвлөж байна.

1. Байгууллагын стратеги төлөвлөгөөг Төрийн захиргааны төв байгууллагын төлөвлөгөө, арга зүй, шинэчлэлтэй уялдуулан боловсруулах
2. Төрийн үйлчилгээний албаны удирдах албан тушаалд томилогдох ажилтны сонгон шалгаруулалтыг Төрийн албаны зөвлөлийн 2013 оны 60 дугаар тогтоолоор батлагдсан журмын дагуу зохион байгуулах
3. Төсвийн тухай хуулийн 6 дугаар зүйлийн 6.4.2-т “Төсвийг зохистой удирдаж, авлага, өр төлбөр үүсгэхгүй байх” гэж заасныг хэрэгжүүлж ажиллах
4. Боловсролын байгууллагын үйл ажиллагаанд хяналт тавих, аттестатчилах чиг үүргийг хэрэгжүүлж ажиллах
5. “Төрийн албан хэрэг хөтлөлтийн үндсэн заавар”-ын 1.7 дахь заалтыг бүрэн хэрэгжүүлж ажиллах
6. Дотоод хяналт шалгалтын журмыг сайжруулж, төлөвлөгөөний дагуу хяналтыг бүрэн хэрэгжүүлж ажиллах

Аудитаар өгсөн зөвлөмж, акт, албан шаардлагыг хэрэгжүүлж, биелэлтийг 2019 оны 1 дүгээр улиралд багтаан ирүүлэх.

ДАРХАН-УУЛ АЙМАГ ДАХЬ ТӨРИЙН АУДИТЫН ГАЗАР